ન્યાયમૂર્તિશ્રીએ રા.સ્વ.સંઘના સંગઠનાત્મક કામની પ્રશંસા કરતાંએમ પણ કહ્યું કે, "૧૯૭૫માં જ્યારે તત્કાલીન પ્રધાનમંત્રી શ્રીમતી ઇન્દિરા ગાંધીએ દેશ ઉપર કટોકટી રાજની આપખુદશાહી લાદી ત્યારે લોકશાહી, નાગરિક અધિકારો અભિવ્યક્તિના સ્વાતંત્ર્યની રક્ષા માટેના એ મહાન નાગરિક સંઘર્ષમાં રાષ્ટ્રીય સ્વયંસેવક સંઘના શિસ્તબદ્ધ કેળવાયેલા, સમર્પિત સ્વયંસેવકોની ભૂમિકા મહત્ત્વપૂર્ણ રહી છે. સંઘ તેમના સ્વયંસેવકોને અનુશાસન, દેશભક્ત અને શારીરિક શિક્ષણ દ્વારા સ્વરક્ષાના પાઠ ભણાવે છે. સંઘની કુશળ રણનીતિ અને વ્યાપક સંગઠનશક્તિની વાત ઇન્દિરાજી સુધી પણ પહોંચી હતી. તેથી જ ઇન્દિરાજીને તેમણે લાદેલી કટોકટીની આપખુદશાહી હટાવીને લોકશાહી ચૂંટણીઓ જાહેર કરવાની ફરજ પડી હતી. આ રીતે સંઘ-સ્વયંસેવકોને તેમની દૈનિક શાખાઓમાં જે શારીરિક-બૌદ્ધિક શિક્ષણ આપવામાં આવે છે તેને કારણે જ તેઓ સમાજ અને રાષ્ટ્ર ઉપર થનાર કોઈ પણ આક્રમણનો મુકાબલો કરવામાં સક્ષમ સિદ્ધ થઈ રહે તેમ છે.